O'zbekistonda pedagoglarni o'qitish uchun Milliy ta'lim markazlari tashkil etiladi

Shavkat Mirziyoev ishtirokida maktab ta'limini isloh qilish bo'yicha yil boshida belgilangan topshiriqlar ijrosi, yil yakuniga qadar ustuvor vazifalarga bag'ishlangan yig'ilishda pedagoglarni o'qitish uchun Milliy ta'lim markazlari tashkil etilishi ma'lum qilindi.
Ma'lum bo'lishicha, maktab o'qituvchilarini yangi metodika asosida qayta tayyorlash bo'yicha umummiliy yangi loyiha boshlanadi. Ushbu tizim doirasida kelgusi 3–4 yilda maktablardagi barcha sinf o'qituvchilari yangi metodika asosida o'qitiladi.
Qayd etilishicha, 1 iyulga qadar hududlardagi Malaka oshirish markazlari negizida pedagoglar uchun Milliy ta'lim markazi tashkil etiladi. Muassasalarga matematika, kimyo, fizika, biologiya va IT kabi aniq va tabiiy fanlar bo'yicha xorijdan eng malakali mutaxasislar jalb qilinadi.
Shu bilan birga, har bir tuman va shahar hokimlari hududlaridagi maktablarning kamida 20 foizida 2022 yil yakuniga qadar ilg'or metodikalarni joriy etishni boshlaydi. Ushbu tizimlarni moliyalashtirish uchun 100 million dollarmablag' ajratiladi.
Avvalroq Prezident sohadagi ishlar ahvoli qoniqarsizligi uchun viloyat va tuman hokimlarini keskin tanqid qilgani haqida xabar berilgandi.